CELEX: 32020D1688
Language: da
Date: 2020-09-25 00:00:00
Title: Den Europæiske Centralbanks afgørelse (EU) 2020/1688 af 25. september 2020 om ændring af afgørelse (EU) 2020/187 om indførelse af det tredje program vedrørende køb af særligt dækkede obligationer (ECB/2020/48)

13.11.2020   
               
               
                  DA
               
               
                  Den Europæiske Unions Tidende
               
               
                  L 379/58
               
            
         DEN EUROPÆISKE CENTRALBANKS AFGØRELSE (EU) 2020/1688
         af 25. september 2020
         om ændring af afgørelse (EU) 2020/187 om indførelse af det tredje program vedrørende køb af særligt dækkede obligationer (ECB/2020/48)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde, særlig artikel 127, stk. 2, første led,
         under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
         ud fra følgende betragtninger:
         
                     (1)
                  
                  
                     Den Europæiske Centralbanks afgørelse ECB/2014/40 (1) indførte det tredje program vedrørende køb af særligt dækkede obligationer, third covered bond purchase programme, herefter »CBPP3«), der er omarbejdet ved Den Europæiske Centralbanks afgørelse (EU) 2020/187 (ECB/2020/8) (2). Sammen med programmet til opkøb af værdipapirer af asset-backed typen, programmet til opkøb af den offentlige sektors aktiver på det sekundære marked og programmet til opkøb af virksomhedsobligationer udgør CBPP3 en del af Den Europæiske Centralbanks (ECB) udvidede program til opkøb af aktiver (herefter »APP«). APP har til formål at styrke transmissionen af pengepolitikken, fremme kreditgivningen i euroområdet, gøre det lettere for husholdninger og virksomheder at låne samt at bidrage til at bringe inflationen tilbage på et niveau under, men tæt på 2 % på mellemlangt sigt i overensstemmelse med ECB's primære mål om at fastholde prisstabilitet.
                  
               
                     (2)
                  
                  
                     Styrelsesrådet besluttede den 5. marts 2020 i princippet automatisk at begrænse en godkendt modparts adgang til Eurosystemets pengepolitiske operationer under visse foruddefinerede omstændigheder. Styrelsesrådet besluttede som følge heraf også, at når og så længe en automatisk begrænsning eller en suspension eller udelukkelse finder anvendelse i henhold til Den Europæiske Centralbanks retningslinje (EU) 2015/510 (ECB/2014/60) (3), bør en tilsvarende automatisk udelukkelse af køb af særligt dækkede obligationer under CBPP3 foretaget af den pågældende modpart også finde anvendelse. Styrelsesrådet besluttede derudover, at ændringer med henblik på at afspejle disse beslutninger bør finde anvendelse fra den dato, hvor den årlige ændring af retningslinje (EU) 2015/510 (ECB/2014/60) finder anvendelse.
                  
               
                     (3)
                  
                  
                     Afgørelse (EU) 2020/187 (ECB/2020/8) bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Ændring
            Afgørelse (EU) 2020/187 (ECB/2020/8) ændres som følger:
            Artikel 3, stk. 3, litra d), erstattes af følgende:
            
                        »d)
                     
                     
                        Særligt dækkede obligationer, der er udstedt af kreditinstitutter, hvis adgang til Eurosystemets pengepolitiske operationer er blevet begrænset, suspenderet eller udelukket i henhold til retningslinje (EU) 2015/510 (ECB/2014/60), er automatisk udelukket fra køb under CBPP3 så længe begrænsningen, suspensionen eller udelukkelsen varer. Uanset 1. punktum i nærværende litra d) bevarer Styrelsesrådet sin beføjelse til, efter individuel vurdering, at revurdere udelukkelsen af særligt dækkede obligationer udstedt af et kreditinstitut, hvis adgang til Eurosystemets pengepolitiske operationer er blevet begrænset, suspenderet eller udelukket i henhold til retningslinje (EU) 2015/510 (ECB/2014/60), og at ophæve udelukkelsen, hvis dette anses for passende.«
                     
                  
         
            Artikel 2
            Ikrafttrædelse
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
            Den finder anvendelse fra 1. januar 2021.
         
         
            Udfærdiget i Frankfurt am Main, den 25. september 2020.
            
               
                  For ECB's Styrelsesråd
               
               Christine LAGARDE
               
                  Formand for ECB
               
            
         
         
            (1)  Den Europæiske Centralbanks afgørelse ECB/2014/40 af 15. oktober 2014 om indførelse af det tredje program vedrørende køb af særligt dækkede obligationer (EUT L 335 af 22.11.2014, s. 22).
         
            (2)  Den Europæiske Centralbanks afgørelse (EU) ECB/2020/187 af 3. februar 2020 om indførelse af det tredje program vedrørende køb af særligt dækkede obligationer (ECB/2020/8) (EUT L 39 af 12.2.2020, s. 6).
         
            (3)  Den Europæiske Centralbanks retningslinje (EU) 2015/510 af 19. december 2014 om gennemførelse af Eurosystemets pengepolitiske ramme (retningslinjen om dokumentationsgrundlaget) (ECB/2014/60) (EUT L 91 af 2.4.2015, s. 3).